Source: https://valoperes-ugyved.hu/felesegem-megcsalt-valni-szeretnek/
Timestamp: 2020-08-11 07:22:46+00:00

Document:
Feleségem megcsalt, válni szeretnék. Meggyőződésem, hogy a gyerekeinket nem tudja teljes mértékben ellátni, ezért szeretném, hogy velem maradjanak. A segítségét szeretném kérni az ügyben!
Amennyiben úgy dönt, hogy a házasságát fel kívánja bontani, azt a bíróság mindenképpen megteszi. Ezt lehet közös megegyezés alapján kérni (s akkor a bíróság nem tárja fel a házasság megromlásának okait), ha megállapodnak a házastársával a házasság felbontásában, a szülői felügyeletben, a gyermektartásdíjban, a kapcsolattartásban, az utolsó közös lakás használatában, igény esetén a házastársi tartásban. Ez utóbbi csak akkor “járhat” valamelyik házastársnak, ha önhibáján kívül nem tudja eltartani magát, a magyar joggyakorlatban nagyon ritkán rendeli el ezt úgy a bíróság, hogy a felek nem megegyezés alapján kérik. Megegyezés hiányában a bíróság feltárja, s ítélete indokolásában rögzíti a házasság megromlásának okait.
A gyermekek szülői felügyeleti joga gyakorlásának, illetve a kapcsolattartás kérdésében – megegyezés hiányában – a bíróság pszichológus szakértő véleményére támaszkodik. A szakértő figyelemmel szokott lenni arra is, hogy a gyermekkel melyik szülő foglalkozik, a gyakorlatban ki gondoskodik róluk, illetve, hogy a gyermekek biztonsága, kiegyensúlyozott fejlődése szempontjából mi a legjobb megoldás. A bíróság természetesen eltérhet a szakértő véleményétől, de az a tapasztalat, hogy a legtöbbször nem hoz azzal ellentétes ítéletet.
Tehát a gyermekekbe fektetett energiája, munkája – a gyermekek fejlődésén túlmenően – a pszichológus véleményalkotásában is előnyös körülmény. Mind a pszichológus, mind a bíróság vizsgálja a szülői alkalmasságot, azt azonban már most a figyelmébe ajánljuk, hogy a perben tett állításait Önnek kell bizonyítania (pl. tanúval, okirattal), ezért érdemes ezeket előzetesen jól átgondolnia, akár saját feljegyzéseket is készítenie.

References: bíróság 
 bíróság 
 bíróság 
 bíróság 
 bíróság 
 bíróság